./data/phi0474/phi005/phi0474.phi005.perseus-lat2.xml
M. Tullius Cicero
Mustius, eques Romanus, publicanus, homo cum primis honestus; venit M  Iunius, patruus pueri, frugalissimus homo et castissimus; venit homo summo pudore, summo officio, spectatissimus ordinis sui, P  Titius tutor  O multis acerbam, o miseram atque indignam praeturam tuam! Vt omittam cetera, quo tandem pudore talis viros, quo dolore meretricis domum venisse arbitramini? qui numquam ulla condicione istam turpitudinem subissent nisi offici necessitudinisque ratio coegisset  veniunt, ut dico, ad Chelidonem  domus erat plena; nova iura, nova decreta, nova iudicia petebantur  'mihi det possessionem, mihi ne adimat, in me iudicium ne det, mihi bona addicat ' Alii nummos numerabant, ab aliis tabellae obsignabantur; domus erat non meretricio conventu sed praetoria turba referta